|  |
| --- |
| 17.04.2020-ғы № 11-9/1107 дз шығыс хаты  17.04.2020-ғы № 1354//11-9/1107дз кіріс хаты |

**Қазақстан Республикасы**

**Парламенті Сенатының**

**депутаттарына**

(тізім бойынша)

*2020ж. 16 наурыздағы № 16-13-74д/с хатқа*

**Құрметті депутаттар!**

Еліміздің қоғамдық-саяси жағдайына қатысты сауалдарыңызды қарап, мынаны хабарлаймын.

Ағымдағы жылғы 5 ақпанда Жамбыл облысы Қордай ауданында орын алған төтенше жағдайдың салдарын жою бойынша жергілікті әкімдік пен мемлекеттік органдар тарапынан тиісті шешімдер қабылданып, қалпына келтіру шаралары жүргізілді.

Аудандағы Қаракемер, Масаншы, Сортөбе, Ауқатты, Қарасай және Қарасу ауылдық округтерінің бірлескен Қоғамдық келісім кеңесі құрылып, оның барысында Ереже және ағымдағы жылғы І жартыжылдыққа арналған жұмыс жоспары бекітілді. Жалпы, Кеңес құрамына 6 ауылдық округтен 21 қазақ және дүнген этнос өкілдері енгізілді*.*

Сондай-ақ этностық топтар жинақы шоғырланған елді мекендерде қоғамдық келісімді қамтамасыз ету, тұрғындардың әлеуметтік мәселелерімен танысып, оларды шешу және қоғамның мемлекеттік органдарға сенімін арттыру мақсатында «Бейбітшілік пен келісім» жобасының тұжырымдамасы бекітілді.

Қордай ауданында анықталған және шешімін таппаған мәселелер бойынша жол картасы әзірленіп, көрсетілген жоба аясында әлеуметтік-саяси және экономикалық мәселелер бойынша нақты іс-шаралар жасалуда. Мысалы, ағымдағы жылғы   
12-17 наурыз аралығында Қордай ауданында 13 089 адамның қатысуымен 432 іс-шара ұйымдастырылды.

Жалпы, 2019 жылғы әлеуметтік зерттеу нәтижесі бойынша елімізде мемлекеттік тілді меңгерген тұрғындардың үлесі 90 %-ті құрады *(43,1 %-і мемлекеттік тілді өз дәрежесінде біледі; 12,7 %-і еркін, оның ішінде кәсіби лексиканы меңгерген; 22,9 %-і еркін сөйлеп, жазады; 5,7 %-і еркін сөйлегенімен, жаза алмайды; 5,6 %-і сөйлеп, түсіндіре алады).*

ҚР Тұңғыш Президенті – Елбасы Н.Ә. Назарбаев өзінің 2012 жылғы   
14 желтоқсандағы «Қазақстан-2050» Стратегиясы қалыптасқан мемлекеттің жаңа саяси бағыты» атты Қазақстан халқына Жолдауында 2025 жылға қарай қазақстандықтардың 95 %-і қазақ тілін білуге тиіс екендігін атап өткен.

Осы ретте Мемлекеттік бағдарламада мемлекеттік тілді меңгерген тұрғындар үлесінің индикаторын «Қазақстан-2050» Стратегиясына сәйкес 2025 жылы 95 %-ке жеткізу жоспарлануда.

Ол үшін қазақ тілінің білім беру саласындағы қызметін кеңейту; мәдениет, халыққа қызмет көрсету, қазақ тілін насихаттау бойынша азаматтық бастамаларға қолдау көрсету; этномәдени бірлестіктер базасында мемлекеттік тілді үйренуге әдістемелік қолдау көрсету және т.б. бағыттағы жұмыстар атқарылатын болады.

Бұдан басқа еліміздегі құқықтық тәртіп пен қауіпсіздіктің тиісті деңгейін қамтамасыз етуге бағытталған ұйымдастырушылық және практикалық шаралар қабылдануда.

Мемлекетімізде ағымдағы жылдың басынан бастап әлеуметтiк, ұлттық, рулық, нәсiлдiк, тектік-топтық немесе дiни алауыздықты қоздыру фактілері бойынша   
17қылмыстық құқық бұзушылық тіркелді. Соның ішінде Қордай ауданында орын алған бір топ қазақ және дүнген ұлттары арасында болған бұзақылық әрекеттер, яғни ұлтаралық араздықты қоздыру фактілері бойынша 8 қылмыстық құқық бұзушылық тіркелді.

Аталған қылмыстар интернет желілерінде өзге ұлтты адамдарға қатысты теріс пікірлері бар әртүрлі жарияланымдар мен түсініктемелерді орналастыру арқылы жасалды.

Сонымен қатар, интернет желісінде Қордай оқиғасына байланысты жаппай тәртіпсіздікті ұйымдастыру және оларға қатысу, сондай-ақ ұлтаралық араздық бағытында түсініктемелер жарияланған 40-тан астам топтар мен қауымдастықтар анықталды.

Қордай ауданындағы оқиғалар туралы жалған ақпараттар тарату фактілеріне тез арада ден қойылды, нәтижесінде өңірлерден 300-ден астам адам анықталды, тиісті іс-шаралар қабылданды.

Сонымен қатар Қордай оқиғасына қатысты интернет желісіндегі жалған ақпаратқа, ұлт араздықты сипаттайтын материалдарға мониторинг жүргізілді. Мониторинг нәтижесінде 50-ге жуық құқық бұзушылық белгілері бар материалдар анықталды, сондай-ақ Қазақстан Республикасының аумағындағы пайдаланушыларға қолжетімділікті шектеу немесе жою қажеттілігі туралы шаралар қолданылды.

Сонымен қатар мемлекеттік тілді үйренуге бағытталған, сондай-ақ ақпараттық кеңістікте, әлеуметтік желілерде жалған ақпараттардың таралуын алдын алу және заңсыз контенттерді тарататын пайдаланушыларға тиісті шаралар қабылдау бойынша жұмыстар жалғасатын болады.

**А. Мамин**

*Орындаушы: Сұлтанғалиев М.*

*Тел.: 74 50 59*

**ҚР Парламенті Сенаты**

**депутаттарының тізімі**

(2020ж. 16.03. № 16-13-74д/с)

**М. Бақтиярұлы**

**М. Жолдасбаев**

**Д. Нөкетаева**

**А. Қапбарова**

**Ә. Нұралиев**

**Н. Жүсіп**

**С. Ершов**

**Н. Төреғалиев**

**Б. Жұмағұлов**